དགུང་ལོ་སོ་གཅིག་སྟེང་གཡས་རུ་དབེན་ས་ཁའི་སྒྲིགས་ལམ་ལ་ཞུགས།དགུང་ལོ་ལྔ་བཅུའི་ཐོག་ལ་བཀྲ་ཤིས་སྨན་རིའི་དགོན་སྡེ་བཏབ་སྟེ་ཕྱི་ནང་གསང་བའི་བཤད་སྒྲུབ་ཀྱི་བསྟན་པ་རྒྱས་པར་མཛད།དེ་ནས་དགུང་ལོ་དྲུག་ཅུར་སློབ་མ་རིན་ཆེན་རྒྱལ་མཚན་རྒྱལ་ཚབ་ཏུ་མངའ་གསོལ་ཏེ་བསྟན་པ་ལ་བྱ་བ་མཛོད་ཅེས་བཀའ་གནང་ནས་གཏེར་ཆུའི་ཁར་ཁྲ་ཐེར་ཕུབ་སྟེ་ཉིན་མོར་རྗེས་འཛིན་སློབ་གྲྭ་དང་ནུབ་མོར་མི་མ་ཡིན་དུ་མ་ལ་བོན་གྱི་འཁོར་ལོ་བསྐོར་ནས་དབྱར་ཟླ་ཐ་ཆུང་གི་ཚེས་བརྒྱད་ཀྱི་ཐོ་རངས་སྐྱ་རེངས་ཤར་ཙམ་ན་དགོངས་པ་དབྱིངས་སུ་གཤེགས་སོ།།རྒྱལ་མོ་གཡུ་སྒྲ་སྙིང་པོ།གྲུབ་ཐོབ་རྗེ་དང་འབངས་ཉེར་ལྔའི་ནང་གི་ཡ་གྱལ་རྒྱལ་མོ་གཡུ་སྒྲ་སྙིང་པོ་ནི་སྤྱི་ལོའི་དུས་རབས་བརྒྱད་པའི་དུས་དཀྱིལ་ཙམ་དུ་རྒྱལ་མོ་ཚ་བ་རོང་དུ་སྐུ་འཁྲུངས།ལོ་ཆན་བེེ་རོ་ཙ་ནས་རྗེས་སུ་བཟུང་ཞིང་མཁས་པ་དང་གྲུབ་པའི་ཕུལ་དུ་ཕྱིན།སློབ་དཔོན་པདྨ་འབྱུང་གནས་ལས་མན་ངག་ལྟ་བུའི་ཕྲེང་བ་སོགས་ཞུས་ཏེ་སྐུ་གསེར་གྱི་རྡོ་རྗེར་སྤྲུལ་པ་སོགས་རྫུ་འཕྲུལ་སྣ་ཚོགས་སྟོན་ནུས་པ་དང་།ཐེག་མཆོག་རྫོགས་པ་ཆེན་པོའི་ལྟ་དགོངས་ཀློང་དུ་གྱུར།གྲུབ་མཐའ་ཤེལ་གྱི་མེ་ལོངལས་གཡུ་སྒྲ་སྙིང་པོ་རྟོགས་པའི་མཆོག་དང་ལྡན་ཞེས་གསུངས་སོ།།